Isuzu belê miljarde om nuwe bakkies te bou | Netwerk24
Deur William Horne 11 November 2019 14:30
Die Japanse motorvervaardiger Isuzu gaan R1,2 miljard belê om Suid-Afrika se ekonomie en pres. Cyril Ramaphosa se beleggingsveldtog met derduisende nuwe bakkies te ondersteun.
Die nuwe, sesde generasie Isuzu D-Max op die produksielyn in Isuzu se Struandale-aanleg in Port Elizabeth. Foto: Verskaf
Isuzu Japan sê Maandag in ’n verklaring dat sy enorme belegging mik om plaaslike produksie van ’n “nuwegenerasie”-bakkie te versnel tot 29 000 eenhede per jaar.
Dit gaan ’n bykomende R2,8 miljard se waarde tot die ekonomie voeg, sê Isuzu.
Die motorvervaardiger het onlangs weer ten volle besit van sy plaaslike handelsnaam oorgeneem nadat General Motors hom aan Suid-Afrika onttrek het.
Isuzu het die beleërde afdeling vir ligte handelsvoertuie en vragmotors van sluiting gered. Sodoende het 1 000 werknemers nie hul werk verloor nie, en ’n bykomende 4 000 onregstreekse poste is gered.
Die motorvervaardiger sê dié besluite is hoofsaaklik geneem vanweë die vertroue wat hy in die regering se harde werk en goeie planne vir die motorbedryf plaas.
Joitsji Masoeda, senior uitvoerende beampte vir Isuzu en voorsitter van Isuzu Suid-Afrika, sê: “Ons besluit om in die produksie van die volgende generasie bakkie in Suid-Afrika te belê, is ’n bewys van ons toewyding tot dié mark.”
Masoeda verduidelik ook sonder die regstreekse ondersteuning sou Isuzu nie lewensvatbaar in die plaaslike mark kon uitbrei nie.
Hy sê ook die visie van die departement van handel, nywerheid en mededinging se meesterplan vir die motorbedryf verskaf beleidsekerheid.
Die meesterplan beoog, onder meer, dat Suid-Afrika teen 2035 1% van die wêreld se motors vervaardig. Dit sal beteken vervaardiging moet meer as verdubbel en baie nuwe tegnologie word vereis.
Tans is plaaslike motorvervaardigers verantwoordelik vir 7% van die land se bruto binnelandse produk (BBP) en 14% van alle uitvoer. Met 100 000 poste wat hierdeur geskep word, probeer die meesterplan verseker dat dié bedryf nie net oorleef nie, maar enorm groei.
Ebrahim Patel, minister van handel, nywerheid en mededinging, het die aankondiging verwelkom en gesê dit sal ’n geweldige bydrae tot veral die beleggingsveldtog van Ramaphosa lewer.
Meer oor: Isuzu | Aanleg | Motorvervaardigers | Beleggings | Vervaardiging